# ΝΕΟΕΛΛΗΝΙΚΗ ΓΛΩΣΣΑ Β΄ ΛΥΚΕΙΟΥ: Παραγωγή λόγου στη θεματική ενότητα *Τύπος, δημοσιογραφία, παραπληροφόρηση*

ΚΕΙΜΕΝΟ: **Fake news: Η Φινλανδία ξεκίνησε τον πόλεμο από τα σχολικά θρανία**

Τα παιδιά στα σχολεία εκπαιδεύονται στο να εξετάζουν ισχυρισµούς σε βίντεο του YouTube και σε δηµοσιεύσεις στα social media

 Εκτός από πρώτη στους δείκτες ευτυχίας και από τις πρώτες χώρες στην ΕΕ στην ελευθερία του Τύπου, τη διαφάνεια, την κοινωνική δικαιοσύνη και την ισότητα των φύλων, η Φινλανδία πρωτοστατεί στον πόλεµο κατά των fake news πολύ πριν αυτά µπουν στο καθηµερινό µας λεξιλόγιο. Οι Φινλανδοί πολίτες κάθε ηλικίας εκπαιδεύονται εδώ και πέντε χρόνια στο πώς να αναγνωρίζουν *παραποιηµένα* βίντεο και εικόνες, τα ψεύτικα προφίλ στα µέσα κοινωνικής δικτύωσης, τις ψευδείς ειδήσεις και αυτές που θεωρούνται clickbaits, δηλαδή «δολώµατα» για κλικ. Η πρωτοβουλία κατά των fake news και της παραπληροφόρησης που έχει στόχο το µίσος και τον διχασµό ξεκίνησε το 2014 µε την εκπαίδευση φοιτητών, δηµοσιογράφων, πολιτικών και απλών πολιτών από το φινλανδικό κράτος. […] Σύµφωνα µε τον Γιούσι Τόιβανεν, τον επικεφαλής επικοινωνίας του πρωθυπουργικού γραφείου, τα δηµοφιλέστερα θέµατα παραπληροφόρησης ήταν το Μεταναστευτικό, η Ευρωπαϊκή Ενωση και το αν η Φινλανδία θα πρέπει να γίνει πλήρες µέλος του ΝΑΤΟ (πράγµα µε το οποίο δεν συµφωνεί η Μόσχα). Καθώς οι online εκστρατείες παραπληροφόρησης *εντείνονταν* µετά το 2014, το 2015 ο Φινλανδός πρόεδρος Σάουλι Νιίνιστο κάλεσε τους πολίτες να αναλάβουν την ευθύνη τους για την καταπολέµησή τους. Την επόµενη χρονιά Αµερικανοί ειδικοί κατέφτασαν για να συµβουλεύσουν Φινλανδούς αξιωµατούχους για το πώς γίνονται «viral»\* και πώς καταπολεµούνται τα fake news, ενώ παράλληλα το εκπαιδευτικό σύστηµα µεταρρυθµίστηκε έτσι ώστε να δίνει έµφαση στην κριτική σκέψη. Μάλιστα, οι Φινλανδοί αξιωµατούχοι θεωρούν ότι οι παιδικοί σταθµοί είναι η πρώτη «γραµµή άµυνας» απέναντι στην παραπληροφόρηση. Από το 2016 σχολεία όλων των βαθµίδων της χώρας δίνουν προτεραιότητα στο να δηµιουργήσουν σκεπτόµενους πολίτες: Οι µαθητές εκπαιδεύονται στο να εξετάζουν ισχυρισµούς σε βίντεο του YouTube και σε δηµοσιεύσεις στα social media, να αναγνωρίζουν τις προκαταλήψεις των µέσων ενηµέρωσης (media bias), αλλά και το πώς επηρεάζει η παραπληροφόρηση τα συναισθήµατα των αναγνωστών, ακόµα και να ασκούνται στη σύνταξη... ψευδών ειδήσεων! Η υποδειγµατική στρατηγική της Φινλανδίας φαίνεται να έχει γίνει παράδειγµα προς µίµηση για τις υπόλοιπες χώρες της Γηραιάς Ηπείρου, πολλές από τις οποίες µελετούν πώς θα «αντιγράψουν» τη φινλανδική στρατηγική κατά των fake news. Έρη Πανσεληνά, εφημ. ΕΘΝΟΣ, 24/5/2019.

\*viral: γίνομαι με αστραπιαία ταχύτητα γνωστός, εξαπλώνομαι σαν ασθένεια

1. α) Να γράψετε ένα συνώνυμο για καθεμιά από τις υπογραμμισμένες λέξεις: *πρωτοστατεί* και *διχασμό*

β) Να γράψετε ένα αντώνυμο για καθεμιά από τις λέξεις με πλάγια γραφή: *παραποιημένα* και *εντείνονταν.* (10 μονάδες)

2. Παραγωγή λόγου: Γράφετε ένα άρθρο για τη σχολική εφημερίδα στο οποίο α) σχολιάζετε τη φιλανδική στρατηγική κατά των ψευδών ειδήσεων (fake news) και της παραπληροφόρησης β) αναπτύσσετε άλλους τρόπους με τους οποίους είναι δυνατόν, κατά τη γνώμη σας, να περιοριστεί η παραπληροφόρηση στο διαδίκτυο. (περίπου 350-400 λέξεις) (90 μονάδες)